Sibylla erat sacerdōs Apollinis: prope Cūmās antrum habēbat. saepe in antrō verba deōrum cantābat.

ōlim Aenēas Sibyllam cantantem audīvit. verba tamen deōrum Aenēam terruērunt.

‘bella,’ cantābat Sibylla, ‘horrida bella videō: iterum et iterum in Ītaliā pugnābis. sanguinem in flūmine videō; corpora mortua in flūmine videō. Trōiānī fortiter pugnābunt; multās hastās iacient et multōs interficient. sed saepe perterritī eritis. auxilium ab amīcō novō, Evandrō nōmine, petētis. amīcus auxilium Trōiānīs dabit sed etiam tum miserī eritis: amīcum novum lacrimantem vidēbitis quod in bellō tuō fīlium suum mortuum cōnspiciet. Iūnō īrāta est: Iūnō tē et tuōs pūniet.’

Aenēas perterritus et trīstis erat quod verba deōrum audīvit. nōlēbat iterum pugnāre. nōlēbat amīcum suum lacrimantem vidēre. verba tamen deōrum certa erant: Aenēas nōn poterat verba deōrum neglegere.